CELEX: 62016TN0074
Language: mt
Date: 2016-02-17 00:00:00
Title: Kawża T-74/16: Rikors ippreżentat fis-17 ta’ Frar 2016 – POA vs Il-Kummissjoni

25.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 145/31
            
         Rikors ippreżentat fis-17 ta’ Frar 2016 – POA vs Il-Kummissjoni
   (Kawża T-74/16)
   (2016/C 145/38)
   Lingwa tal-kawża: l-Ingliż
   
      Partijiet
   
   
      Rikorrenti: Pagkyprios organismos ageladotrofon (POA) Dimosia Ltd (Ċipru) (rappreżentati minn: N. Korogiannakis, avukat)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-deċiżjoni Ares(2015)5632670, tas-7 ta’ Diċembru 2015, tas-Segretarjat Ġenerali, li tiċħad l-applikazzjoni konfermatorja sottomessa mir-rikorrenti permezz tal-ittra tagħha bid-data tal-15 ta’ Settembru 2015, li fih ir-rikorrenti, skont ir-Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3 p. 331) talbet aċċess għad-dokumenti li jikkonċernaw l-applikazzjoni ta’ organizzazzjoni ta’ produttur Ċiprijott għar-reġistrazzjoni tal-indikazzjoni “Halloumi” skont ir-Regolament (UE) Nru 1151/2012 tal-Parlament Ewropew u tal-Kunsill, tal-21 ta’ Novembru 2012, dwar skemi tal-kwalità għal prodotti agrikoli u oġġetti tal-ikel (ĠU 2012 L 343, p. 1), u
            
         
               —
            
            
               tikkundanna l-Kummissjoni għall-ispejjeż legali tar-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               1.
            
            
               L-ewwel motiv ibbażat fuq il-fatt li l-Kummissjoni, billi straħet fuq l-ewwel subparagrafu tal-Artikolu 4(3) tar-Regolament Nru 1049/2001, naqqset milli tagħti spjegazzjonijiet xierqa għaliex proċess ta’ teħid ta’ deċiżjoni jista’ jidgħajjef b’mod serju mill-iżvelar tal-partijiet mhux żvelati.
            
         
               2.
            
            
               It-tieni motiv ibbażat fuq żball ta’ liġi billi motivi mogħtija mir-Repubblika ta’ Ċipru biex tirrifjuta l-iżvelar fuq il-bażi tat-tieni inċiż tal-Artikolu 4(2) tar-Regolament Nru 1049/2001 ma humiex xierqa.
            
         
               3.
            
            
               It-tielet motiv ibbażat fuq ksur tad-dritt għal rimedju effettiv u l-prinċipju ta’ trasparenza billi r-rifjut tar-Repubblika taċ-Ċipru biex tiżvela wħud mid-dokumenti f’riskju jimplika li r-rikorrenti ma hijiex f’pożizzjoni li tifhem is-suġġett ta’ kull dokument mhux żvelat.
            
         
               4.
            
            
               Ir-raba’ motiv ibbażat fuq żball ta’ liġi billi Stat Membru ma jistax juża’ l-ewwel subparagrafu tal-Artikolu 4(3) tar-Regolament Nru 1049/2001 biex jirrifjuta l-iżvelar ta’ dokumenti jekk id-deċiżjoni li tista’ tidgħajjef hija dik ta’ istituzzjoni tal-Unjoni Ewropea.